SKRIFTLIG FORESPØRGSEL P-0291/03

af Giuseppe Pisicchio (PPE-DE) til Kommissionen

(3. februar 2003)

Om: Ulovlig indvandring

- For få dage siden indtraf der i forbindelse med den ulovlige indvandring atter en tragisk begivenhed ud for Puglias kyst, hvor mange menneskeliv gik tabt.

- Det er sørgeligt velkendt, hvordan og med hvilke metoder denne nye form for slavehandel foregår. Den er i det mindste fordelagtig for dem, som står bag smuglervirksomheden, bag hvilken der finder en lyssky handel med mennesker fra Nordafrika og Mellemøsten sted, som søger mod fatamorganaet fra Europas frihed og velstand via kysterne i det sydlige Middelhav, især i Puglia, Calabrien og på Sicilien.

- Til trods for kendskabet til og den relative forudsigelighed af den ulovlige trafik og dens ruter, er der ikke hidtil fra EU's side blevet gjort den fornødne indsats for at forebygge og bekæmpe dette fænomen. Det betyder, at det er befolkningerne i de regioner, hvor flygtningene sættes i land, som fuldt ud må bære konsekvenserne og påtage sig det økonomiske, sociale og juridiske ansvar.

- Det skal på ny understreges, at fænomenet må anses for at angå EU og ikke kun de områder, som er målet for den ulovlige indvandring.

Kommissionen bedes oplyse, hvilke initiativer den har planlagt for at imødegå dette problem, og om den vil arbejde for en stående koordinering mellem Kommissionen selv og de ansvarlige myndigheder i de lande, som er mest udsatte for landsætning af ulovlige indvandrere med henblik på at fastlægge en mere effektiv strategi for imødegåelsen.

Svar afgivet på Kommissionens vegne af Antonio Vitorino

(27. februar 2003)

Som allerede understreget i Kommissionens svar på skriftlig forespørgsel E-3112/02 fra Charles Tannock(1) er ulovlig indvandring ad søvejen et spørgsmål, som Kommissionen lægger stor vægt på.

Rådet fremlagde den 28. februar 2002 en samlet plan for bekæmpelse af ulovlig indvandring og menneskehandel i EU(2) (Santiago-handlingsplanen), og den 13. juni 2002 fremlagde det en samlet plan for integreret forvaltning af medlemsstaternes ydre grænser(3); begge disse planer er baseret på Kommissionens meddelelser om samme emner. Det er af stor betydning, at de foranstaltninger på området, som der peges på i planerne, gennemføres korrekt. Kommissionen glæder sig derfor over de fælles operationer og aktiviteter, som medlemsstaterne for nylig har iværksat i Middelhavsområdet.

På denne baggrund blev der i slutningen af januar 2003 iværksat en fælles operation ledet af Spanien med det formål at kontrollere og begrænse den ulovlige indvandring ad søvejen via de nordlige Middelhavskyster og De Kanariske Øer (operation Ulysses). I samme ånd vil der under det græske formandskab blive gennemført en fælles operation ledet af Grækenland med det formål at bidrage til bekæmpelsen af den ulovlige indvandring i Middelhavsområdet (operation Triton).

Den ulovlige indvandring ad søvejen vil blive ved med at være et væsentligt spørgsmål for Kommissionen. Som krævet i Santiago-handlingsplanen har Kommissionen iværksat en feasibility-undersøgelse om kontrollen ved søgrænserne, som også vil beskæftige sig med retlige spørgsmål med henblik på at bekæmpe ulovlig indvandring ad søvejen under hensyntagen til forskellene mellem EU's søgrænser og de problemer, som medlemsstaterne står over for. Resultaterne af denne undersøgelse forventes at foreligge medio 2003.

For at forbedre samordningen mellem medlemsstaterne afholdt Kommissionen den 21. maj 2002 og den 27. september 2002 ekspertmøder om ulovlig indvandring ad søvejen med det formål at finde frem til operationelle foranstaltninger, der kan forebygge og bekæmpe ulovlig indvandring i Middelhavsområdet. På møderne var der enighed om, at samarbejde med tredjelande var den mest effektive og succesrige metode med henblik på at tackle problemet med ulovlig indvandring ad søvejen og forebygge yderligere menneskelige tragedier. Denne udveksling af oplysninger og samordning vil fortsætte i 2003. Generaldirektoratet for Retlige og Indre Anliggender fortsætter desuden sin samordning inden for Kommissionen vedrørende alle dimensionerne af den vigtige kamp mod ulovlig indvandring og de hensynsløse kriminelle netværk, der er involveret.

(1) EUT C 155 E af 3.7.2003, s. 92.

(2) http://www.eu-oplysningen.dk/upload/application/467e5cc2/08475en2.pdf.

(3) http://europa.eu.int/abc/doc/off/bull/da/200206/i1011.htm.